**Szentendre Város Önkormányzata Képviselő-testületének 48/2022. (XII. 19.) önkormányzati rendelete**

**2023. évi átmeneti gazdálkodásról**

Szentendre Város Önkormányzat Képviselő-testülete Magyarország Alaptörvényének 32. cikk (1) bekezdés a) pontjában és a (2) bekezdésében meghatározott feladatkörében eljárva, az államháztartásról szóló 2011. évi CXCV. törvény 25. §-ában kapott felhatalmazás alapján a 2023. évi költségvetési rendelet megalkotásáig – a költségvetési gazdálkodás folyamatosságának biztosítása érdekében – a finanszírozás és a költségvetési gazdálkodás átmeneti szabályait az alábbiak szerint határozza meg:

**1. §**

A Képviselő-testület felhatalmazást ad a polgármesternek az önkormányzat bevételeinek folyamatos beszedésére és a kiadásoknak a 2-7. §-okban meghatározott feltételekkel történő teljesítésére a Szentendrei Közös Önkormányzati Hivatal (továbbiakban: Hivatal) útján.

**2. §**

(1) Az önkormányzat és az irányítása alá tartozó költségvetési szervek és az Önkormányzat tulajdonában álló gazdasági társaságok igazgatási és egyéb feladatai működési kiadásainak havi teljesítéséhez a 2022. évi tartós kötelezettségekkel módosított működési célú költségvetési támogatások 1/12-ed részének megfelelő összegben vállalható kötelezettség, utalható támogatás, illetve teljesíthető kifizetés, kivéve az Aquapalace Kft-nek nyújtott működési támogatást, mely esetben az erre vonatkozó képviselő-testületi döntés szerinti havonta 17.580 eFt.

(2) Az (1) bekezdésben foglaltakon túlmenően az Önkormányzat 2023. évi költségvetéséről szóló önkormányzati rendelet hatályba lépéséig kötelezettség vállalható a közalkalmazottak és köztisztviselők illetményének, a közalkalmazottak jogállásáról szóló 1992. évi XXXIII. törvény és a közszolgálati tisztviselőkről szóló 2011. évi CXCIX. törvény alapján az abban foglalt személyi juttatások kifizethetősége érdekében, figyelemmel a Képviselő-testület korábban meghozott, létszámváltozással járó, feladatátszervezést előíró döntésére.

(3) Az (1) és (2) bekezdésben foglaltakon túlmenően az Önkormányzat a Városi Szolgáltató NZrt. részére maximum 400.000.000 Ft, azaz négyszázmillió forint tagi kölcsönt nyújt 2023. január 2 – 31. időtartamra.

(4) A 2023. évre áthúzódó beruházási, felújítási feladatokra költségvetési kiadás a 2022. évi jóváhagyott előirányzat-maradványok erejéig polgármesteri engedéllyel teljesíthető. A MÁV-HÉV állomás és környéke rehabilitációjával összefüggő kiadások a 2023. évi költségvetésbe betervezendők, kötelezettségvállalásra az előbbieket érintően ingatlan tulajdonjogának megszerzése érdekében a Polgármester jogosult 70.000.000 Ft, azaz hetvenmillió forint értékhatárig jelen rendelet hatálya alatt. A Polgármester a kötelezettség-vállalásról a soron következő ülésén tájékoztatja a Képviselő-testületet.

(5) A Képviselő-testület a Polgármesternek 10.000.000 Ft, azaz tízmillió forint egyedi ügyleti értékhatárig – a pénzügyi irodavezető ellenjegyzése mellett – kötelezettség-vállalási jogot biztosít. A Polgármester a kötelezettség-vállalásról a soron következő ülésén tájékoztatja a Képviselő-testületet.

**3. §**

A Hivatal a szociális segélyezésre jogosult ellátottak körében bármely jogcím alatti segélyeket kifizetheti a pénzbeli és természetbeni szociális és gyermekvédelmi ellátásról szóló önkormányzati rendeletben foglaltak betartása mellett.

**4. §**

A Hivatal zavartalan működéséhez feltétlenül szükséges dologi kiadások teljesíthetők. A kommunális és városgazdálkodási feladatokhoz kapcsolódóan havonta legfeljebb a 2022. évre jóváhagyott előirányzat 1/12 része fizethető ki.

**5. §**

Nem önkormányzati intézmények, alapítványok, egyéb szervezetek részére kizárólag a 2022. december 31-ig megkötött megállapodások, kötelezettségvállalások alapján teljesíthető utalás.

**6. §**

(1) A jóváhagyott, folyamatban lévő önkormányzati felhalmozási (beruházási) feladatokhoz és felhalmozási célú pénzeszközök átadásához kapcsolódóan kifizethetők:

*a)* a 2022. évi előirányzat-maradványok erejéig a ténylegesen elvégzett munkák ellenértéke,

*b)* a 2022. december 31-ig megkötött szerződések 2023. évi üteme szerint elvégzett munkák ellenértéke,

*c)* jogerős határozatok szerinti kötelezettségek.

(2) A jóváhagyott, folyamatban lévő felhalmozási feladatoknál szerződésmódosítás nem irányulhat a 2022. december 31-ig megkötött szerződések 2023. évi ütemének a növelésére.

**7. §**

Ez a rendelet 2023. január 1-jén lép hatályba.

Szentendre, 2022. december 14.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2022. december 19-én került kihirdetésre.

**dr. Schramm Gábor**

jegyző